**Lakivaliokunnan mietintö 8/2015 kirkkohallituksen esityksestä 9/2015**

**Nimikirjan pitämistä ja kunnallista luottamustehtävää varten myönnettävää vapaata koskevien säännösten muuttaminen sekä tietojen luovuttamista ja työllistymisvapaata koskevien säännösten lisääminen kirkkolakiin**

Asianro 2014-00616

Kirkolliskokous on täysistunnossaan 3 päivänä marraskuuta 2015 lähettänyt lakivaliokunnalle otsikossa mainitun asian. Lakivaliokunnalla on ollut käytettävänään kirkon laintarkastustoimikunnan lausunto 7/2015. Lakivaliokunnan työskentelyyn on asiantuntijana osallistunut professori Veli-Pekka Viljanen. Lakivaliokunta on kuullut asiantuntijoina kirkkoneuvos Vuokko Piekkalaa ja kirkkoneuvos Pirjo Pihlajaa.

**1. Kirkkohallituksen esitys**

Esityksessä ehdotetaan muutettavaksi kirkkolakia siten, että nimikirjan pitäminen tulisi työnantajalle vapaaehtoiseksi. Tällöin nimikirjalakiin sisältyvä velvollisuus luovuttaa tietoja viranhaltijoista ja työntekijöistä ei enää kirkkolain nojalla velvoittaisi työnantajia. Siksi ehdotetaan myös uutta säännöstä viranhaltijaa ja työntekijää koskevien tietojen luovuttamisesta. Tietojen luovuttamiseen sovellettaisiin nimikirjalain 6-9 §:ää.

Viranhaltijan oikeus saada vapaata työstään kunnallisen luottamustoimen hoitamista varten ehdotetaan muutettavaksi vastaamaan uuden kuntalain vastaavaa säännöstä.

Kirkkolakiin lisättäisiin myös uusi säännös työllistymisvapaasta. Viranhaltijalla olisi työllistymisvapaaseen sama oikeus kuin työntekijällä työsopimuslain mukaan. Työnantaja olisi velvollinen ilmoittamaan työvoimatoimistolle taloudellisilla ja tuotannollisilla perusteilla tapahtuvasta irtisanomisesta.

Muutokset on tarkoitettu tulemaan voimaan mahdollisimman pian.

**2. Lakivaliokunnan kannanotto**

Lakivaliokunta pitää kirkkohallituksen esityksiä perusteltuina.

Lakivaliokunta toteaa, että kirkkohallituksen esitys nimikirjan pitämistä koskevan kirkkolain 6 luvun 23 §:n muuttamisesta on kirkolliskokouksen 7.5.2015 tekemän päätöksen mukainen. Pykälän 1 momentissa nimikirjan pitäminen on säädetty työnantajalle vapaaehtoiseksi. Lakivaliokunta pitää tuomiokapitulin kaitsentatehtävän kannalta perusteltuna, että tuomiokapitulilla kuitenkin säilyy velvollisuus pitää nimikirjaa hiippakunnan papeista ja lehtoreista. Säännöksen mukaan tuomiokapitulilla ei sen sijaan ole velvollisuutta työnantajana pitää nimikirjaa niistä tuomiokapitulin viranhaltijoista ja työntekijöistä, jotka eivät ole pappeja tai lehtoreita.

Lakivaliokunta toteaa, että kirkolliskokouksessa on käsiteltävänä kirkkohallituksen esitys 1/2015 (Uutta diakonivirkaa koskevien säännösten lisääminen kirkkolakiin ja kirkkojärjestykseen). Jos kirkolliskokous hyväksyy esityksen, tulee kirkkolain 6 luvun 23 § muuttaa esityksen mukaiseen muotoon.

Lakivaliokunta katsoo, että kirkkolain 6 luvun 40 §:n 2 momentti on perusteltua muuttaa vastaamaan uudistetun kuntalain säännöksiä.

Lakivaliokunta pitää perusteltuna, että kirkkolain 6 lukuun lisätään säännös siitä, että oikeus työllistymisvapaaseen ja työnantajan ilmoitusvelvollisuus taloudellisista ja tuotannollisista syistä tapahtuvasta irtisanomisesta koskevat myös viranhaltijoita.

**3. Lakivaliokunnan ponsiesitys**

Edellä esitetyin perustein lakivaliokunta esittää, että kirkolliskokous

1) päättäisi esittää valtioneuvostolle, että se ryhtyisi toimenpiteisiin sellaisen lain säätämiseksi, jolla

*muutetaan* kirkkolain (1054/1993) 6 luvun 23 § ja 40 §:n 2 momentti, sellaisina kuin ne ovat laissa 1008/2012, sekä

*lisätään* 6 lukuun uusi 24 a ja 52 a § seuraavasti:

6 luku

**Henkilöstö**

23 §

*Nimikirjan pitäminen*

Työnantaja voi pitää viranhaltijoista ja työntekijöistä nimikirjaa. Tuomiokapituli pitää nimikirjaa hiippakunnan papeista ja lehtoreista.

Nimikirjaan merkittävien tietojen tallettamiseen, käyttämiseen ja poistamiseen sovelletaan nimikirjalakia (1010/1989).

24 a §

*Tietojen luovuttaminen*

Viranhaltijaa tai työntekijää koskevien tietojen luovuttamiseen sovelletaan nimikirjalain 6–9 §:ää.

40 §

*Virka- ja työvapaa*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Viranhaltijalla ja työntekijällä on oikeus saada vapaata työstään kunnallisen luottamustoimen hoitamista varten siten kuin kuntalain (410/2015) 80 ja 81 §:ssä säädetään.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

52 a §

*Työllistymisvapaa ja työnantajan ilmoitusvelvollisuus*

Viranhaltijalla on sama oikeus työllistymisvapaaseen kuin työntekijällä työsopimuslain (55/2001) mukaan.

Työnantajan velvollisuus ilmoittaa työ- ja elinkeinotoimistolle viranhaltijan taloudellisista tai tuotannollisista syistä tapahtuvasta irtisanomisesta sekä velvollisuus tiedottaa viranhaltijalle tämän oikeudesta työllistymissuunnitelmaan määräytyy työsopimuslain mukaisesti.

\_\_\_\_\_\_\_\_\_\_

Tämä laki tulee voimaan päivänä kuuta 20 .

Tämän lain 6 luvun 40 §:n 2 momenttia sovelletaan vuonna 2017 kunnassa valittavan (poist.)valtuuston toimikauden alusta lukien. Tätä ennen luottamushenkilöihin sovelletaan, mitä tämän lain voimaan tullessa voimassa olleessa 6 luvun 40 §:n 2 momentissa säädetään.

4 päivänä marraskuuta 2015

Lakivaliokunnan puolesta

Antti Savela Ritva Saario

puheenjohtaja sihteeri

Asian käsittelyyn ovat ottaneet osaa puheenjohtaja Savela sekä jäsenet Ansaharju, Hallamaa, Hiitola, Kaisanlahti, Kalliala, Leppänen, Lindbäck, Nurmi, Ojala, Rossi, Seppälä, Tervonen, Viitala, Vuorikari, Yliluoma ja Ylä-Autio

Rinnakkaisteksti

**Laki**

**kirkkolain muuttamisesta**

Kirkolliskokouksen ehdotuksen ja eduskunnan päätöksen mukaisesti

muutetaan kirkkolain (1054/1993) 6 luvun 23 § ja 40 §:n 2 momentti, sellaisina kuin ne ovat laissa 1008/2012, sekä

lisätään 6 lukuun uusi 24 a ja 52 a § seuraavasti:

|  |  |  |
| --- | --- | --- |
| *Voimassa oleva laki* |  | *Ehdotus* |
| 6 luku  **Henkilöstö**  23 §  *Nimikirjan pitäminen*  Työnantaja pitää viranhaltijoista ja työntekijöistä nimikirjaa. Tuomiokapituli pitää nimikirjaa hiippakunnan papeista ja lehtoreista. Nimikirjaan merkittävien tietojen tallentamiseen, käyttämiseen ja poistamiseen sovelletaan, mitä nimikirjalaissa (1010/1989) säädetään.  40 §  *Virkavapaa*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_    Viranhaltijalla on oikeus saada vapaata työstään kunnallisen luottamustoimen hoitamista varten siten kuin kuntalain [(365/1995) 32 b §:ssä](https://www.finlex.fi/fi/laki/ajantasa/1995/19950365) säädetään.  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ |  | 6 luku  **Henkilöstö**  23 §  *Nimikirjan pitäminen*  Työnantaja *voi* pitää viranhaltijoista ja työntekijöistä nimikirjaa. Tuomiokapituli pitää nimikirjaa hiippakunnan papeista ja lehtoreista.  Nimikirjaan merkittävien tietojen tallettamiseen, käyttämiseen ja poistamiseen sovelletaan nimikirjalakia (1010/1989).  *24 a §*  ***Tietojen luovuttaminen***  *Viranhaltijaa tai työntekijää koskevien tietojen luovuttamiseen sovelletaan nimikirjalain 6–9 §:ää.*  40 §  *Virka- ja työvapaa*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_    Viranhaltijalla ja työntekijällä on oikeus saada vapaata työstään kunnallisen luottamustoimen hoitamista varten siten kuin kuntalain *(410/2015) 80 ja 81* §:ssä säädetään.  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  *52 a §*  ***Työllistymisvapaa ja työnantajan ilmoitusvelvollisuus***  *Viranhaltijalla on sama oikeus työllistymisvapaaseen kuin työntekijällä työsopimuslain (55/2001) mukaan.*  *Työnantajan velvollisuus ilmoittaa työ- ja elinkeinotoimistolle viranhaltijan taloudellisista tai tuotannollisista syistä tapahtuvasta irtisanomisesta sekä velvollisuus tiedottaa viranhaltijalle tämän oikeudesta työllistymissuunnitelmaan määräytyy työsopimuslain mukaisesti.* |
|  |  | \_\_\_\_\_\_\_\_  *Tämä laki tulee voimaan päivänä          kuuta 20 .*  *Tämän lain 6 luvun 40 §:n 2 momenttia sovelletaan vuonna 2017 kunnassa valittavan (poist.)valtuuston toimikauden alusta lukien. Tätä ennen luottamushenkilöihin sovelletaan, mitä tämän lain voimaan tullessa voimassa olleessa 6 luvun 40 §:n 2 momentissa säädetään.* |